นางสาวไทย - วิกิพีเดีย

# นางสาวไทย

### จากวิกิพีเดีย สารานุกรมเสรี

นางสาวไทย (Miss Thailand) คือผู้ชนะเลิศการประกวดนางสาวไทย ซึ่งจัดขึ้นครั้งแรกเริ่มขึ้นในวันที่ 10 ธันวาคม 2477 (หลังการเปลี่ยนแปลงการปกครอง พ.ศ. 2475 )โดยรัฐบาลได้จัดขึ้นในงานเฉลิมฉลอง รัฐธรรมนูญขึ้น ภายใน พระราชอุทยานสราญรมย์ และเป็นปีแรกในการประกวด นางสาวไทยโดยใช้ชื่อ ในการประกวด ครั้งแรกว่า "นางสาวสยาม" การประกวด นางสาวไทย จึงถือเสมือน เป็นกิจกรรมที่สืบทอดเจตนารมณ์ ของรัฐบาลมาโดยตลอด ทั้งนี้นับ ตั้งแต่ยุคที่ 1 และยุคที่ 2 ซึ่งการประกวดนางสาวไทยทั้ง 2 ยุคจึงเป็นกิจกรรม ของทางราชการ โดยหน่วยงานราชการผู้จัดและรับผิดชอบคือกองการต่างประเทศกระทรวงมหาดไทย

การจัดการประกวดนางสาวไทย ในสมัยแรกมีจุดมุ่งหมายเพื่อ ให้การประกวด เป็นสื่อ ด้านความบันเทิง ดึงดูดความสนใจให้ประชาชนมาเที่ยวงานเฉลิมฉลองรัฐธรรมนูญ อันเป็นงานเผยแพร่อุดมการณ์ ประชาธิปไตย ในสมัย จอมพล ป. พิบูลสงคราม เป็นนายกรัฐมนตรี รัฐบาลสมัยนั้นมีนโยบาย ต้องการ ส่งเสริมฐานะสตรี ให้เท่าเทียม อารยะประเทศ และมีบทบาทในการช่วยเหลือสังคมรัฐบาล จึงใช้เวที การประกวด นางสาวไทย เป็นสื่อในการสนับสนุนนโยบายของรัฐบาลในด้าน วิวัฒนาการ การแต่งกายของสตรี โดยมีการเปลี่ยนแปลงด้านเครื่องแต่งกายของ ผู้เข้าประกวด นางสาวไทยในยุคแรกซึ่งมีวิวัฒนาการมาเรื่อยๆ เริ่มจาก พ.ศ. 2477 แต่งการด้วยชุดไทยห่มสไบเฉียง นุ่งซิ่นยาวกรอมเท้า พ.ศ. 2482แต่งกายชุด เสื้อกระโปรงติดกัน ตัดเย็บด้วยผ้าไหมของไทยเสื้อเปิด หลัง กระโปรงยาวถึงเข่า พ.ศ. 2483ชุดกีฬา กางเกงขาสั้น เสื้อแขนกุดเปิดหลัง และตั้งแต่ปี พ.ศ. 2493ก็สวมใส่ชุดว่ายน้ำในการประกวดเรื่อยมา

ยุคแรกของการประกวดนั้น ใช้ชื่อการประกวดว่า "นางสาวสยาม" ต่อมาได้เปลี่ยนมาใช้การประกวด “นางสาวไทย” นับตั้งแต่ พ.ศ. 2482 เนื่องจากรัฐธรรมนูญฉบับแก้ไขครั้งที่ 1 ว่าด้วยนาม ของประเทศ พ.ศ. 2482 กำหนดเรียก นามของประเทศว่า ประเทศไทย ตามบทบัญญัติแห่งรัฐธรรมนูญหรือกฎหมายอื่นใด ซึ่งใช้คำว่า "สยาม" ให้ใช้คำว่า "ไทย" แทน

การจัดการประกวดนางสาวไทยยุคที่ 2 ได้ดำเนินการต่อเนื่องจากปี พ.ศ. 2493 - 2497 เป็นยุคที่รัฐบาลเป็นผู้มีบทบาท ในการจัดการประกวด เนื่องจากการประกวดนางสาวไทย ได้ถูกยกเลิกการจัดไป พร้อมกับงานเฉลิมฉลองรัฐธรรมนูญ จากการที่งานเฉลิมฉลองรัฐธรรมนูญได้ถูกยกเลิกไปนั้น ทำให้การประกวดนางสาวไทยก็ไม่ได้จัดขึ้นด้วยเช่นกัน ถึงแม้จะไม่มีการประกวดนางสาวไทย ในช่วงเวลาดังกล่าว แต่มักจะมีการจัดในระดับท้องถิ่น หรือการประกวดเนื่องในโอกาส หรือวาระพิเศษต่างๆ รวมทั้งการประกวด " นางงามวชิราวุธ" ในปี 2504 ที่สมาคมนักเรียนเก่าวชิราวุธวิทยาลัย ในพระบรมราชูปถัมภ์ ได้ทดลองจัดขึ้น ในงานวชิราวุธานุสรณ์ ซึ่งงานนี้ เป็นงานที่สมาคมนักเรียนเก่าวชิราวุธวิทยาลัยในพระบรมราชูปถัมภ์ จัดขึ้นเพื่อให้ประชาชนชาวไทย ได้น้อมรำลึกถึงพระมหากรุณาธิคุณ ขององค์พระบาทสมเด็จพระมงกุฏเกล้าเจ้าอยู่หัว และอีกวัตถุประสงค์คือ เพื่อสร้างความบันเทิงแก่ประชาชนผู้มาเที่ยวงาน ส่วนสถานที่จัดงานคือ บริเวณพระราชอุทยานสราญรมย์

จากการเติบโตของอุตสาหกรรมการท่องเที่ยว ซึ่งมีความสัมพันธ์กับ จุดมุ่งหมายของการจัดการประกวดนางสาวไทย ซึ่งเป็นการประชาสัมพันธ์ระหว่างประเทศ โดยการใช้ตำแหน่งนางสาวไทย เป็นสื่อเผยแพร่ชื่อเสียงให้แก่ประเทศ และใช้รูปแบบของการเข้าร่วม ประกวดนางงาม ระดับชาติทำให้ชาวต่างชาติรู้จักประเทศไทยมากยิ่งขึ้น ดังนั้นในปี พ.ศ. 2507 คณะกรรมการ การจัดงานวชิราวุธานุสรณ์ ได้มีการเปลี่ยนชื่อการประกวด มาเป็นการประกวด "นางสาวไทย" ซึ่งถือว่าเป็นการประกวดในยุคที่ 3 (ระหว่างปี 2507-2515 )เป็นยุคแห่งการประชาสัมพันธ์ชื่อเสียงประเทศไทย โดยมีจุดมุ่งหมายเพื่อให้ นางสาวไทยเป็นสื่อเผยแพร่ชื่อเสียง ของประเทศไทย ให้เป็นที่รู้จักแพร่หลาย และสร้างภาพพจน์ ให้ชาวโลกรู้จักประเทศไทยมากยิ่งขึ้น

การจัดการประกวดนางสาวไทยในยุคที่ 4 (ระหว่างปี 2527-2542 ) สื่อมวลชน และเทคโนโลยี การสื่อสารมีบทบาทโดยตรง ต่อการประชาสัมพันธ์ การจัดการประกวดนางสาวไทย ในยุคแรกสื่อมวลชนที่มีบทบาท ในการประชาสัมพันธ์ การประกวด ได้แก่ สื่อสิ่งพิมพ์ และวิทยุกระจายเสียง ในส่วนของทางสถานีโทรทัศน์นั้น เริ่มมีการถ่ายทอดสดการประกวดนางสาวไทยทางสถานีโทรทัศน์เป็นครั้งแรก ในปี พ.ศ. 2508 ในงานวชิราวุธานุสรณ์ โดยสถานีโทรทัศน์ช่อง 4 และต่อมาในปี พ.ศ. 2510 สถานีโทรทัศน์กองทัพบกช่อง 7 ซึ่งเป็นสถานีโทรทัศน์สีแห่งแรก ของประเทศไทย ได้ทำการทดลองแพร่ภาพถ่ายทอดสด ให้ผู้ชมที่อยู่ต่างจังหวัด ได้รับชมการประกวดนางสาวไทย

ในปี 2526 บริษัทมิสยูนิเวิร์ส ซึ่งเป็นบริษัทจัดการประกวดนางงามจักรวาล ได้เดินทางมาดูสถานที่ในประเทศไทย เพื่อสำรวจ ความเป็นไปได้ ในการจัดการประกวดนางงามจักรวาลขึ้นในประเทศไทย สมาคมนักเรียนเก่าวชิราวุธวิทยาลัย ในพระบรมราชูปภัมถ์ จึงได้รื้อฟื้นการจัดขึ้นอีกครั้ง ในปี 2527 ในงานเทศกาลพัทยา ครั้งที่ 3 ณ เมืองพัทยา โดยสมาคมนักเรียนเก่าวชิราวุธวิทยาลัยฯ ร่วมกับสถานีโทรทัศน์กองทัพบกช่อง 7 และด้วยความร่วมมือสนับสนุนกับการท่องเที่ยวแห่งประเทศไทย การจัดการประกวด นางสาวไทยในยุคนี้ นับเป็นยุคแห่งการประชาสัมพันธ์ชื่อเสียงของประเทศไทย โดยมีวัตถุประสงค์หลัก เพื่อคัดเลือกสาวไทย เป็นตัวแทนไปประกวดนางงามจักรวาล

นางสาวไทยยุคที่ 5 คือการจัดในยุคปัจจุบัน เริ่มจากปี พ.ศ. 2543 เป็นต้นมา เป็นการคัดเลือก ทูตวัฒนธรรมและการท่องเที่ยว ในปีนั้นการประกวดนางสาวไทยได้มีการพัฒนารูปแบบ ของการประกวดให้มีความแพร่หลายมากยิ่งขึ้น โดยมีการคัดเลือก ผู้เข้าประกวด จากทุกภูมิภาค เพื่อให้สตรีไทยจากทุกภาคมีโอกาสได้รับตำแหน่งอันทรงเกียรติ โดยได้มีผู้ให้การสนับสนุน ทั้งภาครัฐและ เอกชน เข้าร่วมในการจัดการประกวดครั้งนี้ ได้แก่ สภาสตรีแห่งชาติฯ การท่องเที่ยวแห่งประเทศไทย มหาวิทยาลัยศิลปากร มูลนิธิร่วมด้วยช่วยกัน กรุงเทพมหานคร และสถานีโทรทัศน์ไอทีวี ซึ่งได้ร่วมกันดำเนินการ และพัฒนา การประกวดยุคนี้ไม่มีการสวมชุดว่ายน้ำ บนเวทีการประกวดนางสาวไทย นอกจากนั้นผู้ที่ได้รับตำแหน่ง นางสาวไทยยุคนี้จะดำรงตำแหน่ง "ทูตวัฒนธรรมและการท่องเที่ยว" เป็นตัวแทนของประเทศไทย ในการเผยแพร่วัฒนธรรม ประเพณีของไทยให้ชาวต่างชาติได้รู้จักถึงคุณค่าของสตรีไทย โดยต้องเดินทางไปยัง สำนักงานของ การท่องเที่ยว แห่งประเทศไทยทั่วโลก รวมถึงการทำกิจกรรมต่างๆ ของการท่องเที่ยวแห่งประเทศไทย ตามจังหวัดต่างๆ ภายในประเทศตลอดทั้งปีและไม่ต้องไม่ประกวด หรือแข่งขันความสวยงามกับสตรีชาติอื่นๆ ในโลก

## [แก้] รายนามนางสาวไทย

- คุณชุติมา นัยนา นางสาวไทย ประจำปี พ.ศ. 2530
- คุณภรณ์ทิพย์ นาคหิรัญกนก นางสาวไทย ประจำปี พ.ศ. 2531
- คุณยลดา รองหานาม นางสาวไทย ประจำปี พ.ศ. 2532
- คุณภัสราภรณ์ ชัยมงคล นางสาวไทย ประจำปี พ.ศ. 2533
- คุณจิรประภา เศวตนันท์ นางสาวไทย ประจำปี พ.ศ. 2534
- คุณอรอนงค์ ปัญญาวงศ์ นางสาวไทย ประจำปี พ.ศ. 2535
- คุณฉัตรฑิกา อุบลศิริ นางสาวไทย ประจำปี พ.ศ. 2536
- คุณอารียา ศิริโสภา นางสาวไทย ประจำปี พ.ศ. 2537
- คุณภาวดี วิเชียรรัตน์ นางสาวไทย ประจำปี พ.ศ. 2538-2539
- คุณสรวงสุดา ลาวัลย์ประเสริฐ นางสาวไทย ปี พ.ศ. 2540
- คุณชลิดา เถาว์ชาลี นางสาวไทย ปี พ.ศ. 2541
- พ.ญ.อภิสมัย ศรีรังสรรค์ นางสาวไทย ปี พ.ศ. 2542
- คุณปนัดดา วงศ์ผู้ดี นางสาวไทย ปี พ.ศ. 2543
- คุณปฏิพร สิทธิพงศ์ นางสาวไทย ประจำปี 2544
- คุณสุจิรา อรุณพิพัฒน์ นางสาวไทย ปี พ.ศ. 2545
- คุณชาลิสา บุญครองทรัพย์ นางสาวไทย ประจำปี 2546
- คุณสิรินทร์ยา สัตยาศัย นางสาวไทย ปี พ.ศ. 2547
- คุณลลนา ก้องธรนินทร์ นางสาวไทย ปี พ.ศ. 2548

## [แก้] แหล่งข้อมูลอื่น

นางสาวไทย

| นางสาวไทย เป็นบทความเกี่ยวกับ มนุษย์ และศาสตร์ต่างๆ ที่ยังไม่สมบูรณ์ ต้องการตรวจสอบ เพิ่มเนื้อหา หรือเพิ่มแหล่งอ้างอิง คุณสามารถช่วยเพิ่มเติมหรือแก้ไข เพื่อให้สมบูรณ์มากขึ้น

ข้อมูลเกี่ยวกับ นางสาวไทย ในภาษาอื่น สามารถหาอ่านได้จากเมนู ภาษาอื่น ๆ ด้านซ้ายมือ
ดึงข้อมูลจาก "http://th.wikipedia.org../../../%E0%B8%99/%E0%B8%B2/%E0%B8%87/%E0%B8%99%E0%B8%B2%E0%B8%87%E0%B8%AA%E0%B8%B2%E0%B8%A7%E0%B9%84%E0%B8%97%E0%B8%A2.html".

หมวดหมู่: นางสาวไทย | การประกวดนางงาม | บทความเกี่ยวกับ มนุษย์ ที่ยังไม่สมบูรณ์

##### Views

- บทความ
- อภิปราย
- รุ่นปัจจุบัน

##### ค้นหา